Ekisodo 4 | Beibele Inthaneteng | Phetolelo ya Lefase le Lefsa
4 Lega go le bjalo, Moshe ge a araba a re: “Eupša bjale a re re ga ba nkgolwe e bile ga ba theetše lentšu la ka,+ ka baka la gore ba tla re: ‘Jehofa ga se a iponagatša go wena.’”
2 Ke moka Jehofa a re go yena: “Ke eng se o se swerego ka seatleng sa gago?” Yena a re: “Ke lepara.”+
3 Modimo a re: “Le lahlele fase.” Ka gona a le lahlela fase gomme la fetoga noga;+ Moshe a e tšhaba.
4 Bjale Jehofa a re go Moshe: “Otlolla seatla sa gago o e sware ka mosela.” Ka gona a otlolla seatla a e swara ka mosela gomme ya fetoga lepara ka seatleng sa gagwe.
5 Ge a tsopolwa o itše: “E le gore ba dumele gore Jehofa Modimo wa borakgolokhukhu+ ba bona, Modimo wa Aborahama,+ Modimo wa Isaka+ le Modimo wa Jakobo+ o iponagaditše go wena.”+
6 Jehofa a buša a re go yena: “Hle tsenya seatla sa gago momenong wa sehubeng wa seaparo sa gago.” Ke moka Moshe a se tsenya moo. Ge a ntšha seatla seo sa gagwe se be se tletše lephera e le se sešweu bjalo ka kapoko.+
7 Ka morago ga moo a re: “Bušetša seatla sa gago momenong wa sehubeng wa seaparo sa gago.” Ka gona a bušetša seatla sa gagwe moo. Ge a se ntšha kamoo se be se fodile se etša nama ya gagwe ka moka.+
8 Ge a tsopolwa o itše: “Ge e ba ba sa go kgolwe e bile ba ka se theetše ge ba bone pontšho ya pele, gona ba tla kgolwa yeo e tlago go latela ka morago.+
9 Le gona e tla re ge ba sa kgolwe gaešita le dipontšho tše tše pedi e bile ba ka se theetše lentšu la gago,+ gona o ge meetse Nokeng ya Nile o a tšhollele mo go omilego; meetse ao o tlago go a ga Nokeng ya Nile ruri a tla fetoga madi mo go omilego.”+
10 Bjale Moshe a re go Jehofa: “Aowa hle Jehofa, ga ke seboledi, go tloga maabane le maloba le go tloga pele o bolela le nna mohlanka wa gago, gobane molomo wa ka le leleme la ka di bolela ka go nanya.”+
11 Ge a re’alo Jehofa a re go yena: “Ke mang a neilego motho molomo goba yo a dirago* gore go be le dimumu goba difoa goba ba go bona gabotse goba difofu? Na ga se nna Jehofa ke dirago tšeo?+
12 Bjale sepela gomme nna ke tla ba le wena ge o bolela, ka ba ka go ruta se o tlago go se bolela.”+
13 Eupša yena a re: “Aowa hle Jehofa, romela motho yo mongwe gomme o phethe seo o se rerilego o diriša seatla sa yoo o tlago go mo roma.”
14 Ke moka bogale bja Jehofa bja tukela Moshe gomme a re go yena: “Na Arone wa Molefi ga se ngwaneno?+ Ke a tseba gore ke seboledi. Ge e le gabotse, šole o tseleng go tlo go gahlanetša. Ge a go bona pelo ya gagwe e tla thaba kudu.+
15 O bolele le yena gomme o mmotše mantšu a ka;+ nna ke tla ba le molomo wa gago le wa gagwe,+ le gona ke tla le ruta seo le tlago go se dira.+
16 A bolele le setšhaba legatong la gago; yena e tla ba molomo wa gago+ gomme wena wa ba bjalo ka Modimo go yena.+
17 Wena o tla swara lepara leo ka seatla sa gago e le gore o dire dipontšho ka lona.”+
18 Ka gona Moshe a sepela a boela go ratswalagwe Jethero gomme a re go yena:+ “Ke nyaka go sepela hle; ke nyaka go boela go bana bešo bao ba lego Egipita gore ke bone ge e ba ba sa phela.”+ Ka gona Jethero a re go Moshe: “Sepela ka khutšo.”+
19 Ka morago ga moo Jehofa a bolela le Moshe a le Midiane a re: “Sepela o boele Egipita, gobane batho bohle bao ba bego ba tsoma moya wa gago ba hwile.”+
20 Ke moka Moshe a tšea mosadi wa gagwe le barwa ba gagwe a ba nametša pokolo gomme a boela nageng ya Egipita. Go feta moo, Moshe a tšea lepara la Modimo wa therešo a le swara ka seatla.+
21 Jehofa a re go Moshe: “Ge o šetše o tlogile o boetše Egipita, o kgonthišetše gore ge o fihla pele ga Farao o dira mehlolo ka moka yeo ke e beilego seatleng sa gago.+ Ge e le nna ke tla lesa pelo ya gagwe ya thatafala;+ a ka se lese batho ba ka ba tloga.+
22 O botše Farao o re: ‘Se ke seo Jehofa a se boletšego: “Isiraele ke morwa wa ka, leitšibulo la ka.+
23 Ke re go wena: Lesa morwa wa ka gore a tle a ntlhankele. Eupša ge o ka gana go mo lesa, gona ke bolaya morwa wa gago, leitšibulo la gago.”’”+
24 Eitše ge ba le tseleng lefelong le go robalwago go lona,+ Jehofa* a mo gahlanetša+ gomme a nyaka mokgwa wa go mmolaya.+
25 Mafelelong Tsipora+ a tšea legakabje a bolotša+ morwa wa gagwe gomme a tšea nama yeo a e boloditšego a e wišetša dinaong tša morongwa gomme a re: “Ke ka gobane go nna o monyadi ka madi.”
26 Ke moka a mo tlogela. Ka nako yeo Tsipora a re: “O monyadi wa ka ka madi,” ka baka la lebollo.
27 Bjale Jehofa a re go Arone: “Eya o gahlanetše Moshe kua lešokeng.”+ Ge a re’alo Arone a ya go mo gahlanetša kua thabeng ya Modimo wa therešo+ gomme a mo atla.
28 Moshe a botša Arone mantšu ka moka a Jehofa yo a mo romilego,+ a mmotša le dipontšho ka moka tšeo a mo laetšego gore a di dire.+
29 Ka morago ga moo Moshe le Arone ba ya ba kgoboketša banna ba bagolo ka moka ba bana ba Isiraele.+
30 Ke moka Arone a bolela mantšu ka moka ao Jehofa a a boditšego Moshe.+ Moshe a dira dipontšho+ pele ga mahlo a setšhaba.
31 Ge ba bona seo batho ba dumela.+ Ge ba ekwa gore bjale Jehofa o šetša+ bana ba Isiraele le gore o bone mohlako wa bona,+ ba inama gomme ba khunama ka matolo.+
^ Goba, “dumelelago.”
^ Dingwalwa tše dingwe di re, “morongwa wa Jehofa.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D4%26wtlocale%3DSE%26srcid=share⊂ject=Bala Beibele Inthaneteng